**ORDENANZA REGULADORA DO PREZO PÚBLICO POLO SERVIZO PÚBLICO DA ESCOLA INFANTIL MUNICIPAL**

**Artigo 1º Fundamento e Natureza**

De conformidade co disposto nos artigos 2.1.3) e 127 do Real Decreto Lexislativo 2/2004, de 5 de marzo, polo que se aproba o Texto Refundido de la Lei 39/1988, de 28 de decembro, Reguladora das Facendas Locais, este Concello establece os prezos públicos polo uso dos servizos da Escola Infantil Municipal de Cedeira, que se regularán polo disposto nos artigos 41 a 47 do dito Texto Refundido, polo Decreto 70/2000, de 28 de febreiro, polo que se aproba o réxime de prezos dos centros de atención á primeira infancia dependentes da Consellería de Familia e Promoción do Emprego, Muller e Xuventude e polo disposto na presente Ordenanza.

**Artigo 2º Feito Impoñible**

Constitúe o feito impoñible do prezo público a prestación dos servizos ou actividades prestados ou realizados pola Escola Infantil Municipal de Cedeira pola asistencia dos menores, que previa solicitude dos seus representantes legais sexan admitidos na Escola Infantil Municipal de Cedeira.

**Artigo 3º Suxeitos Pasivos**

Como suxeitos pasivos estarán obrigados ó pago do prezo público en concepto de contribuíntes, as persoas que resulten beneficiadas ou afectadas pola actividade administrativa ou servizo no citado centro de atención á primeira infancia, que constitúe o feito impoñible deste prezo público.

Tendo en conta que os usuarios do servizo gravado por este prezo público son menores de idade que non teñen capacidade de obrar, actuarán no seu nome, cos efectos previstos na Ley General Tributaria, os seus pais, titores ou calquera outro representante legal ou persoas que ostenten a patria potestade.

**Artigo 4º Base do cálculo**

A base de cálculo dos prezos públicos desta Ordenanza adáptase ó publicado polo Decreto 70/2002, de 28 de febreiro, polo que se aproba o réxime de prezos dos centros de atención primaria dependentes da Consellería de Familia e Promoción do Emprego, Muller e Xuventude, que rexerán mentres non existan modificacións posteriores e que serán os seguintes:

Ós efectos do disposto nesta Ordenanza, enténdese por renda per cápita mensual o resultado de dividir polo número de persoas que compoñen a unidade familiar o cociente resultante de dividir por doce a suma dos ingresos totais da unidade familiar.

Enténdese por unidade familiar, ós efectos desta Ordenanza, a formada polos pais e fillos menores de dezaoito anos ou fillos maiores de dezaoito anos, cunha minusvalía superior ó 33 por cento. No caso de familias monoparentais, e a efectos do cálculo da renda per cápita a que se refire o parágrafo anterior, incrementarase nun 0,8 o número real de membros que compoñen a unidade familiar.

Ós efectos desta Ordenanza, teñen a consideración de ingresos, a suma da parte xeral máis a parte esencial da base impoñible, previas á aplicación do mínimo persoal e familiar do Imposto sobre a Renda das Persoas Físicas.

Para as persoas non obrigadas a declarar, as bases impoñibles a que se fai referencia obteranse como resultado de aplicar ós datos existentes na Administración os criterios da lexislación do Imposto sobre a Renda das Persoas Físicas.

**Artigo 5º Contía**

5.1. O prezo base por asistencia á Escola Infantil Municipal de Cedeira fíxase en 110 euros mensuais por 8 horas diarias. Para os horarios de mañá e tarde, o prezo mensual será o resultado de multiplicar o horario da mañá ou tarde respectivamente por 13,75euros.

Segundo a renda per cápita mensual da unidade familiar, sobre o prezo base de 110 euros aplicaranse as seguintes reducións totais ou parciais:

a) inferiores ó 50 por 100 do salario mínimo interprofesional, redución do 100 por 100: 0 euros.

b) entre o 50 e o 75 por 100 do salario mínimo interprofesional, redución do 70 por 100: 30 euros.

c) superiores ó 75 por 100 e inferiores ó 100 por 100 do salario mínimo interprofesional, redución do 40 por 100: 66 euros.

d) entre o 100 e o 150 por 100 do salario mínimo interprofesional, redución do 10 por 100: 99 euros.

e) as porcentaxes de reducións recollidas nestas letras anteriores serán de aplicación sobre os prezos para os horarios de mañá e tarde que resulten de aplicar a fórmula arriba indicada.

5.2. Prezo por servizos complementarios, que serán de utilización voluntaria polos interesados:

A. Polos servizos complementarios que se presten:

a) servizo de comedor: o prezo por este servizo fíxase en 33 euros mensuais. No caso dos menores que non utilicen habitualmente o servizo de comedor e que excepcionalmente, e por motivos xustificados, desexen utilizar o servizo algún día solto, o prezo será de 2 euros.

b) servizo de transporte: o prezo por este servizo será de 33 euros mensuais.

c) horario ampliado: o prezo mensual de cada hora en que se incremente o horario normal será de 13,75 euros.

B. Segundo a renda per cápita mensual da unidade familiar, sobre os prezos dos servizos anteriores aplicaranse reducións totais ou parciais:

a) inferiores ó 30 por 100 do salario mínimo interprofesional, redución do 100 por 100.

b) entre o 30 e o 100 por 100 do salario mínimo interprofesional, redución do 50 por 100.

5.3. Bonificacións: segundo as circunstancias da unidade familiar, sobre o prezo que resulte de aplicar o disposto nos apartados primeiro e segundo anteriores aplicaranse os seguintes descontos:

a) menores pertencentes a familias numerosas, desconto dun 20 por 100.

b) menores pertencentes a familias monoparentais, desconto dun 20 por 100.

A xustificación de familia monoparental realizarase conforme ó establecido no artigo 7º do Regulamento Regulador do Servizo Escola Infantil Municipal de Cedeira.

c) cando asistan ó mesmo centro varios irmáns, desconto dun 20 por cento por cada menor que asista á Escola Infantil Municipal de Cedeira. No caso de que estes irmáns naceran en parto múltiple, o desconto será dun 30 por 100 de cada menor.

Estes descontos, cando se dean nunha mesma persoa, serán acumulables.

5.4. A determinación dos feitos relevantes para o cálculo do prezo público poñerase de manifesto no prazo establecido polo Regulamento Regulador do Servizo Escola Infantil Municipal de Cedeira.

5.5. De acordo co apartado primeiro do artigo 47 do Real Decreto Lexislativo 2/2004, de 5 de marzo, polo que se aproba o Texto Refundido da Lei 39/1998, de 28 de decembro, Reguladora de las Facendas Locais, o Pleno delega na Xunta de Goberno Local o establecemento ou modificación dos prezos públicos desta Ordenanza.

**Artigo 6º Deveño**

6.1. A obriga de contribuír nace desde o momento en que se preste o citado servizo público.

6.2. O período impositivo coincide co ano natural, prorrateado por meses.

**Artigo 7º Liquidación, recadación e xestión**

7.1. A liquidación da cota tributaria practicarase por meses naturais e deberán aboala os interesados nos dez primeiros días naturais de cada mes, ben na Tesourería Municipal ou ben na entidade ou entidades financeiras que indique o Concello, ou, no seu caso, ó concesionario do servizo. En calquera momento, o suxeito pasivo terá a posibilidade de domiciliar os recibos.

Cando se trate de liquidacións polos servizos de horas soltas cuxa cuantificación se poida realizar antes de prestar o servizo realizarase o ingreso antes da prestación do mesmo na Tesourería Municipal ou nas entidades financeiras que se sinalen na liquidación.

Para os usuarios de horas soltas poderá establecerse un sistema de bonos ou sistema de prepago que o usuario deberá aboar previamente na Tesourería Municipal ou nas entidades financeiras que se sinalen.

Se se realiza a prestación de servizo sen mediar solicitude, liquidarase e notificarase o prezo público tan axiña como se detecte de acordo co estipulado na normativa tributaria.

7.2. Non se aboará a tarifa que corresponda ó mes no que o centro permaneza cerrado por razóns de vacacións de verán. Se por calquera motivo o centro permanecera pechado durante un número superior a quince días consecutivos, non se aboará a tarifa que corresponda a este período.

7.3. A non asistencia do usuario ó centro non supón redución ningunha, nin extinción de tarifa, mentres non se formalice a baixa correspondente.

Cando por causa debidamente xustificada, o usuario deixe de asistir temporalmente ó centro, o suxeito obrigado estará exento de aboar a cota mensual desde o primeiro día do segundo mes natural seguinte á data de ausencia do centro. A suspensión da cota durará ata o primeiro día do mes natural en que teña lugar a incorporación do menor ó centro. Non obstante, se a reincorporación se produce con posterioridade ó día 15 do mes, a cota correspondente a ese mes reducirase nun cincuenta por cento.

A solicitude de suspensión da cota, xunto coa acreditación documental da circunstancia que a motiva, deberá presentarse no Rexistro Xeral do Concello para resolver sobre a procedencia da suspensión.

A falta de pago de dúas mensualidades ou tres alternas orixinará a perda do dereito á praza, sen prexuízo dos mesmos por vía de apremio.

Nos casos de suspensión temporal da cota, o pago correspondente ó mes de reincorporación realizarase no prazo de 10 días seguintes ó da data da suspensión solicitada. Así mesmo, nos casos en que o órgano competente municipal resolva a non procedencia da suspensión solicitada, o suxeito obrigado deberá ingresar as cotas atrasadas no prazo de dez días ó da notificación da resolución.

**Artigo 8º Infraccións e sancións**

En materia de sancións terase en conta o disposto na Lei Xeral Tributaria e nas disposicións que a complementen e desenvolvan.

**Disposición final**

A presente Ordenanza foi aprobada polo Pleno da Corporación na sesión celebrada o día 27 de xullo de 2006, sendo de aplicación a partir do día seguinte ó da súa publicación no Boletín Oficial da Provincia e permanecerá en vigor ata a súa modificación ou derrogación expresa.